**ULOSOTTOMAKSUJA KOSKEVAN VALTIONEUVOSTON ASETUKSEN MUUTTAMINEN**

Ulosoton toiminta organisoidaan joulukuun alusta 2020 alkaen valtakunnalliseksi yhden viraston mallilla toimivaksi Ulosottolaitokseksi.

Rakenneuudistuksen vaikutuksesta ulosoton hakijoiden maksamien *tilitysmaksujen* määrä tulee pienenemään, jos niiden määräytymisperustetta ei muuteta. Myös maksujen kohdentuvuus velallisten ja ulosoton velkojien välillä muuttuu merkittävästi ilman ehdotettua muutosta. Ulosottomaksuja koskevaa asetusta ehdotetaan muutettavaksi niin, että rakennemuutoksen vaikutus huomioidaan tilitysmaksun määräytymisessä. Ehdotetulla muutoksella pyritään mahdollisimman neutraaliin lopputulokseen, jotta tilitysmaksujen kertymä ei alene. Tällöin velkojien ja ulosoton velallisten välisessä maksujen jakautumisessa ei tule tapahtumaan merkittävää muutosta.

### Ulosottolaitoksen uudistus

### Tausta

Tasavallan presidentti vahvisti lain ulosottokaaren muuttamisesta 19.6.2019 (778/2019). Laki tulee voimaan 1.12.2020. Lainmuutos mahdollistaa ulosottotoimen rakenneuudistuksen toteuttamisen. Ulosotto organisoidaan yksiportaiseksi. Paikallisesti toimivat ulosottovirastot, Ahvenanmaan maakunnanvoudinvirasto ja Valtakunnanvoudinvirasto yhdistyvät valtakunnalliseksi Ulosottolaitokseksi.

### Ulosottomaksut rahasaatavien perinnässä

Ulosottomaksuista säädetyn lain (34/1995) mukaan rahasaatavan täytäntöönpanossa ulosottomaksuina ovat *taulukkomaksu, käsittelymaksu, myyntimaksu ja tilitysmaksu*.

*Taulukkomaksu* peritään velalliselta ja sen suuruus määräytyy kulloinkin kertyneen rahamäärän suuruuden mukaan tasaisesti nousevina maksuina.

Jos velkaa ei saada perityksi velalliselta velallisen varattomuuden tai muun esteen vuoksi tai hakijan peruutettua hakemuksensa, hakijalta peritään ulosottoasian palautuksen yhteydessä *käsittelymaksu.*

Ulosmitatun kiinteistön, alusrekisteriin merkityn aluksen, ilma-aluksen, asunto- tai kiinteistöyhtiön osakkeen ja kiinnityskelpoisten ajoneuvojen ja työkoneiden pakkohuutokaupasta peritään taulukkomaksun lisäksi *myyntimaksu*, joka peritään pakkohuutokaupan kauppasummasta.

Velkojan on suoritettava hänelle kulloinkin tilitettävästä rahamäärästä *tilitysmaksua*. Tilitysmaksun suuruus on 1,45 % tilitettävästä rahamäärästä, kuitenkin enintään 500 euroa tilityskerralta. Tilitysmaksun tarkempi sääntely tapahtuu ulosottomaksuista annetulla valtioneuvoston asetuksella (35/1995), kuitenkin niin, ettei sen määrä voi ulosottokaaren säännöksen mukaan ylittää 2 % tilitettävästä määrästä.

Ulosottomaksua ei peritä muun muassa rangaistuksen, uhkasakon ja elatusavun ulosotossa. Estemaksua ei peritä asianomistajalta, jolle rikosasiassa on tuomittu maksettavaksi korvausta. Oikeus- ja verohallinnon viranomaiset sekä syyttäjä- ja esitutkintaviranomaiset ovat vapaat ulosottomaksuista.

### Asetuksenantovaltuus

Ulosottomaksuista annetun lain nojalla annettu asetus ulosottomaksuista on johtolauseensa mukaisesti valtioneuvoston asetus, jota on valtioneuvoston asetuksella muutettu useita kertoja, viimeksi vuonna 2013. Asetuksen 3 a §:ssä säädettyä tilitysmaksun enimmäismäärää on siten muutettava valtioneuvoston yleisistunnossa päätettävällä valtioneuvoston asetuksella.

Ulosottomaksuista annetun lain mukaan ulosottomaksuista annetaan tarkempia säännöksiä asetuksella (8 §). Ulosottomaksuihin kuuluu mm. tilitysmaksu (2 §). Tilitysmaksu säädetään enintään kahden prosentin määräksi tilitettävästä rahamäärästä (3 §). Tilitysmaksun enimmäismäärän muuttamista koskeva asetuksenantovaltuus laissa täyttää perustuslain 80 §:ssä säädetyt vaatimukset. Enimmäismäärän muuttamiseen valtioneuvoston asetuksella ei siten ole perustuslaista johtuvaa estettä.

### Muutosehdotukset

### Tilitysmaksujen määräytymistä koskeva muutos

Tilitysmaksun määräytymiseen ehdotetaan muutosta. Tilitysmaksun suuruus 1,45 % tilitettävästä rahamäärästä säilyisi ennallaan mutta, enimmäismäärä ehdotetaan korotettavaksi 500 eurosta 5000 euroon tilityskerralta.

### Yksityiskohtaiset perustelut

Ulosottolaitoksen rakenneuudistuksen yhteydessä ulosottokaarta on muutettu kahdessa vaiheessa. Hallituksen esityksellä HE 137/2015 vp muun muassa yleisiä menettelysäännöksiä muutetiin vastaamaan nykyaikaisen sähköisen asioinnin vaatimuksia. Hallituksen esityksellä HE 71/2018 vp on toteutettu ulosottolaitoksen rakenteen, toiminnallisuuden ja organisaation kokonaisuudistus.

Ulosoton rakenneuudistusta koskeneiden lakimuutosten tarkoituksena ei ole ollut muuttaa ulosottomaksujen tasoa tai velkojien ja velallisten välistä maksujen kohdentuvuutta.

Ulosottomaksutuloja on kertynyt vuonna 2019 kaikkien maksulajien osalta yhteensä 83,8 miljoonaa euroa. Vuonna 2020 ulosottomaksujen kokonaiskertymän arvioidaan olevan 79 miljoonaa euroa. Ulosottolaitos ei ole nettobudjetoitu mutta ulosottomaksutulojen määrä vastaa noin 70 %:n suuruusluokkaa ulosottolaitoksen toimintamenoista.

Ulosottomaksutulojen kertymiin vaikuttaa 1.12.2020 alkaen ulosoton virastorakenteen muuttuminen 22 ulosottovirastosta yhdeksi Ulosottolaitokseksi.

Kuten edellä on kuvattu, ulosoton tilitysmaksu määräytyy tilitetyn rahamäärän mukaan siten, että velkojan on suoritettava hänelle kulloinkin tilitettävästä rahamäärästä tilitysmaksuna 1,45 prosenttia, kuitenkin enintään 500 euroa tilityskerralta. Tilitysmaksun enimmäismäärä, 500 euroa, saavutetaan 34 482 euron kertatilityksen määrällä. Tähän asti jokainen virasto on tehnyt viikoittaiset tilitykset erikseen, jolloin tilitysmaksua on voinut kertyä (22 virastoa x 500 €) 11 000 euroa. Jatkossa yhden viraston rakenteessa kaikki rahavarat tilitetään yhdellä tilityksellä, jolloin tilitysmaksun enimmäismääräksi jää 500 euroa. Tämä tulee pienentämään ulosoton tilitysmaksujen kertymää, koska ammattimaisten velkojien osalta 34 482 euron kertatilitys tulee ylittymään usein. Tällöin todellinen tilitysmaksun prosenttimääräinen osuus tulee jäämään merkittävästi alle 1,45 %.

Vuonna 2019 tilitysmaksuja kertyi 8,35 miljoonaa euroa. Tilitysmaksutulokertymän pienentymisestä on tehty arviolaskelma, jonka mukaan kertymä puolittuisi. Arvio perustuu Oikeusrekisterikeskuksen tilaamaan laskentaan, jonka on suorittanut ulosoton Uljas-tietojärjestelmän toimittaja CGI Suomi Oy. Laskennassa on vertailtu ajanjaksolla 30.12.2019 - 01.03.2020 todellisuudessa kertyneen tilitysmaksujen määrää siihen, miten eri määräytymisperusteella vastaavana aikana tilitysmaksuja olisi muodostunut. Mikäli tilitysmaksun määräytymisperusteeseen ei tehdä muutosta, putoaa tilitysmaksujen kertymä laskelman mukaan 1 315 485,69 eurosta 669 694,03 euroon, eli kertymä olisi laskentajaksolla 51 % alkuperäisestä kertymästä.

Saman ajanjakson osalta on tehty vertailulaskentaa maksujen määräytymisvälin ollessa 1,45 % + enintään 1000 €, aina määrään 1,45 % + enintään 5600 €. Oheisesta kuvaajasta on nähtävissä, että enimmäisrajan nostamisen vaikutus tilitysmaksukertymään pienenee enimmäismäärän kasvaessa. Kuvaajaan on merkitty taso, joka vastaa 5000 euron mukaista tilitysmaksun enimmäismäärää. Tilitysmaksujen kertymä olisi noin 97 % nykyisen kertymän määrästä. Laskennallisesti kertymä pienenisi noin 270 000 euroa vuositasolla.

Ehdotuksessa on lähdetty siitä, että tilitysmaksun osuus ulosottomaksun tuotosta säilyisi mahdollisimman lähellä nykyistä tasoa, tilitysmaksun perusprosenttimäärän säilyessä ennallaan. **Vaikka korotus enimmäismäärän osalta olisi suuri, se ei aiheuttaisi yksittäisen ulosoton hakijan osalta kuitenkaan kohtuutonta muutosta, sillä tilitysmaksu olisi edelleen 1,45 % jokaisesta tilityksestä.** Tilitysmaksun enimmäismäärä vaikuttaa eniten ammattivelkojien maksuihin, joiden tilitysmaksut ilman mitään muutosta alenisivat erityisen paljon. Ehdotetun muutoksen vaikutus ulosottomaksujen kertymään on varsin vähäinen ja kokonaismäärään suhteutettuna erittäin pieni.

Ehdotettu korotus pitää myös velkojien ja velallisten välisen kustannusjaon mahdollisimman tarkoin ennallaan. Täysin kustannusneutraalia vaihtoehtoa ulosoton rakennemuutoksesta johtuen ei ole mahdollista toteuttaa.

### Vaikutukset

Asetusmuutoksella ei ole merkittäviä valtiontaloudellisia vaikutuksia. Ulosoton tilitysmaksun kertymä tulee arvion mukaan pienenemään noin 3 %, joka on vuositasolla noin 270 000 euroa. Arvio perustuu nykyisen järjestelmän tiedoilla tehtyyn vertailulaskelmaan. Ulosottomaksujen tasoa ei ole tarkoitus nostaa, joten valmistelussa jätetty 3 %:n marginaali on tarpeen varmistettaessa, ettei maksuihin tule tosiasiallista korotusta. Ulosottomaksuista kertyvät tulot riippuvat ulosmitattavien saatavien suuruudesta, joten ne perustuvat arvioon. Vuonna 2020 ulosottomaksujen kokonaiskertymän arvioidaan olevan 79 miljoonaa euroa. Tilitysmaksun kertymän määrän pieneneminen ei ole merkittävä, kun se suhteutetaan arvioon ulosottotulojen kokonaismäärästä.

Velkojien ja velallisten välinen kustannusjako säilyy mahdollisimman tarkoin ennallaan.

### Valmistelu

Esitys on valmisteltu ministeriössä virkatyönä.

### Kuuleminen

Esitys on valmisteltu oikeusministeriössä. Asetusluonnos perusteluineen on ollut lausuttavana lausuntopalvelu.fi palvelussa. Lausuntoaika oli xx.x.2020 -xx.x.2020. Lausunnon antoivat

### Voimaantulo

Asetusmuutos esitetään tulevaksi voimaan mahdollisimman pian.

**Ehdotus asetusmuutoksesta:**

**Valtioneuvoston asetus**

**ulosottomaksuista annetun asetuksen muuttamisesta**

Valtioneuvoston päätöksen mukaisesti

*muutetaan* ulosottomaksuista annetun valtioneuvoston asetuksen (35/1995) 3 a §

seuraavasti:

[3 a §](https://www.edilex.fi/lainsaadanto/20071322#L6)

*Tilitysmaksu*

Velkojan on suoritettava hänelle kulloinkin tilitettävästä rahamäärästä tilitysmaksuna 1,45 prosenttia, kuitenkin enintään 5000 euroa tilityskerralta.

­­

­­­­\_\_\_\_\_\_\_\_\_

Tämä asetus tulee voimaan päivänä kuuta 2021.